Turkulainen mies käytti lasta hyväkseen yli puolitoista vuotta – pahoinpiteli, jos ei saanut seksiä

Kuvituskuva. Lotta Åberg / arkisto

Janne Koivisto

24-vuotias mies on tuomittu Turussa pahoinpitelystä ja lapsen seksuaalisesta hyväksikäytöstä.

Kantasuomalainen mies käytti lasta hyväksi yli puolentoista vuoden ajan vuosina 2015–2016. Uhri oli sukupuolisuhteen alkaessa vasta 14-vuotias. Mies oli häntä kuusi vuotta vanhempi.

Turussa asuva mies tuomittiin myös pahoinpitelystä, koska hän teki useilla eri kerroilla uhrille ruumiillista väkivaltaa. Hän muun muassa löi tätä avokämmenellä poskelle, potkaisi kylkeen ja heitti esineillä. Pahoinpitelyt liittyivät tilanteisiin, joissa uhri kieltäytyi harrastamasta seksiä miehen kanssa.

Varsinais-Suomen käräjäoikeus tuomitsi miehen 10 kuukauden ehdolliseen vankeusrangaistukseen. Hänet tuomittiin korvaamaan uhrille kärsimyskorvauksena 6 000 euroa, tilapäisen psyykkisen haitan korvauksena 3 000 euroa ja kivusta ja särystä 500 euroa.

Asia käsiteltiin suljetuin ovin. Oikeudenkäyntiasiakirjat määrättiin salassa pidettäviksi 30 vuoden ajaksi.